Masca Morții Roșii
La sfârșitul anilor 1970 cineastul a scris trei scenarii cu subiecte istorice: "Ran" (finalizat la 19 martie 1976), o adaptare japoneză a povestirii „Masca Morții Roșii” a lui Edgar Allan Poe (scrisă în 1977) și "Kagemusha", simțind că filmele sale cu subiecte contemporane nu vor avea parte de succes. Cel mai mult și-a dorit să realizeze filmul "Ran", despre cei trei fii al lordului războinic Motonari Mōri din secolul al XVI-lea, dar "Kagemusha", o poveste istorică violentă, a fost considerată cea mai viabilă. Compania Toho a acceptat inițial să producă filmul, dar s-a retras curând, invocând că bugetul de 5,5 milioane de dolari (de aproape cinci ori mai mare decât bugetul mediu al unui film) depășește capacitatea ei de finanțare. Bănuind că nu va putea realiza filmul, Kurosawa a realizat 250 de picturi și schițe în creion, guașă și laviu ale scenelor și personajelor filmului "Kagemusha" ca amintiri ale planurilor sale. Această practică a fost continuată mai târziu pentru filmele "Ran" (1985), "Dreams" (1990) și "Madadayo" (1993).